[UPDATE] เงินติดล้อ จะขาย IPO ใช้วิธี Small Lot First แบบหุ้น OR
เมื่อไม่กี่นาทีที่ผ่านมา มีรายงานว่าบริษัท เงินติดล้อกำลังจะ IPO เข้าตลาดหลักทรัพย์  โดยใช้ชื่อย่อว่า “TIDLOR” และจะมีการจัดสรรหุ้นแบบ Small Lot First  ในลักษณะเดียวกันกับที่ OR เข้าตลาดไปเมื่อไม่กี่เดือนก่อน
12 เม.ย. 2564

เมื่อไม่กี่นาทีที่ผ่านมา มีรายงานว่าบริษัท เงินติดล้อกำลังจะ IPO เข้าตลาดหลักทรัพย์ 
โดยใช้ชื่อย่อว่า “TIDLOR” และจะมีการจัดสรรหุ้นแบบ Small Lot First 
ในลักษณะเดียวกันกับที่ OR เข้าตลาดไปเมื่อไม่กี่เดือนก่อน
โดย Small Lot First ที่ว่านี้ ก็คือการกระจายหุ้นจำนวนน้อย เพื่อให้เข้าถึงนักลงทุนรายย่อยทุกคนในมูลค่าที่เท่า ๆ กัน โดยจะจัดสรรแบบวนเป็นรอบ
ซึ่งก็เป็นวิธีเดียวกับที่ OR ระดมทุนเข้าตลาดหลักทรัพย์ไปเมื่อไม่กี่เดือนก่อน
ที่ทำให้นักลงทุนรายย่อยได้รับการจัดสรรหุ้น OR ไปมากกว่า 5.3 แสนราย
แถมยังทำให้ธุรกิจเป็นที่พูดถึงมากขึ้นด้วย
ทั้งนี้ เงินติดล้อ จะกำหนดจำนวนจองซื้อหุ้นขั้นต่ำอยู่ที่ 1,000 หุ้น 
โดยมีช่วงราคาเสนอขายอยู่ที่ 34 ถึง 36.50 บาท ต่อหุ้น
คิดเป็นมูลค่าขั้นต่ำอยู่ที่ 36,500 บาท ที่ราคาเสนอขายสูงที่สุด
และคาดว่าหุ้นนี้จะเข้าจดทะเบียนซื้อขายในตลาดหลักทรัพย์แห่งประเทศไทยในเดือนพฤษภาคมนี้
โดยเงินติดล้อ จะได้รับเงินระดมทุน 35,480 ถึง 38,089 ล้านบาท
ซึ่งนับเป็นการระดมทุนเข้าตลาดหลักทรัพย์ของธุรกิจในหมวดธุรกิจเงินทุน และหลักทรัพย์ที่มีมูลค่าเสนอขายสูงที่สุด และยังเป็นหุ้นที่มีมูลค่าเสนอขายสูงที่สุด 5 ลำดับแรกในประวัติศาสตร์ตลาดหุ้นไทยเลยทีเดียว
ก็ไม่แน่ว่าในอนาคต อีกหลายบริษัทที่กำลังต่อคิวเข้าตลาดหลักทรัพย์
ก็อาจจะเลือกใช้วิธี Small Lot First แบบ OR และ เงินติดล้อ ก็เป็นได้
ถ้าถามว่าเป็นเพราะว่าอะไร เงินติดล้อถึงเลือกใช้วิธี Small Lot First
คำตอบแรกที่ได้ก็คือ การใช้วิธีนี้ของ OR ทำให้หุ้นถูก “พูดเป็นกระแส” มากกว่าวิธีอื่น และเมื่อมีคนอยากมีส่วนร่วมเป็นจำนวนมาก ก็อาจตามมาด้วยการซื้อขายที่คึกคักเมื่อเข้าตลาดหลักทรัพย์
และผลทางอ้อมก็คือ แบรนด์ของบริษัทจะถูกพูดถึงกันเป็นอย่างมาก เหมือนกับที่ OR ได้ทำสำเร็จในการ IPO ที่ผ่านมา ซึ่งมันก็อาจส่งผลที่ดีกลับไปยังธุรกิจจริงด้วย
ซึ่งในวันนี้ข่าวที่ เงินติดล้อ เลือกใช้วิธี Small Lot First ก็น่าจะถูกพูดถึงพอสมควร อย่างน้อยก็ถูกลงทุนแมนพูดถึงในตอนนี้แล้ว..
สำหรับรายละเอียดการจองหุ้นเงินติดล้อ
นักลงทุนรายย่อยสามารถจองซื้อหุ้นได้ตั้งแต่วันที่ 22 ถึง 26 เมษายน พ.ศ. 2564
ผ่านช่องทางออนไลน์ของ
-ธนาคารกรุงศรีอยุธยา จำกัด (มหาชน)
-ธนาคารกสิกรไทย จำกัด (มหาชน)
-บริษัทหลักทรัพย์ กรุงศรี จำกัด (มหาชน) สำหรับบุคคลที่เป็นลูกค้าของบริษัทเท่านั้น
หมายเหตุ: เนื้อหาในโพสต์นี้ไม่ได้ชี้นำให้ซื้อหรือขายหุ้นนี้ การลงทุนมีความเสี่ยง ผู้ลงทุนควรศึกษาข้อมูลให้ครบถ้วนก่อนตัดสินใจลงทุน
Reference
-